YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (muutoksenhakujaosto)

6 päivänä toukokuuta 2009

Asia T-12/08 P

M

vastaan

Euroopan lääkevirasto (EMEA)

Muutoksenhaku − Henkilöstö − Väliaikaiset toimihenkilöt − Työkyvyttömyys − Vaatimus sellaisen päätöksen uudelleen tutkimisesta, jolla hylättiin ensimmäinen vaatimus työkyvyttömyyslautakunnan koolle kutsumisesta – Kumoamiskanne – Toimi, joka ei voi olla kanteen kohteena – Vahvistava toimenpide – Uudet ja olennaiset seikat – Tutkittavaksi ottaminen – Sopimussuhteen ulkopuolinen vastuu – Henkinen kärsimys

Aihe: Valitus, joka koskee virkamiestuomioistuimen (ensimmäinen jaosto) asiassa F-23/07, M vastaan EMEA, 19.10.2007 antamaa määräystä (ei vielä julkaistu oikeustapauskokoelmassa), ja jossa vaaditaan tämän määräyksen kumoamista.

Ratkaisu: Virkamiestuomioistuimen (ensimmäinen jaosto) asiassa F-23/07, M vastaan EMEA, 19.10.2007 antama määräys (ei vielä julkaistu oikeustapauskokoelmassa) kumotaan. Euroopan lääkeviraston (EMEA) 25.10.2006 tekemä päätös kumotaan siltä osin kuin siinä hylätään M:n 8.8.2006 esittämä vaatimus häntä koskevan tapauksen saattamisesta työkyvyttömyyslautakunnan käsiteltäväksi. EMEA velvoitetaan maksamaan valittajalle 3 000 euron suuruinen korvaus. Kanne hylätään muilta osin. EMEA velvoitetaan korvaamaan virkamiestuomioistuimessa käydystä menettelystä ja tässä oikeusasteessa käydystä menettelystä aiheutuneet oikeudenkäyntikulut.

Tiivistelmä

Virkamiehet – Työkyvyttömyys – Väliaikaiset toimihenkilöt – Vaatimus sellaisen päätöksen uudelleen tutkimisesta, jolla kieltäydyttiin aloittamasta työkyvyttömyysmenettely – Asianomaisen sairausloman jatkuminen huomattavan kauan hänen ensimmäisen vaatimuksensa hylkäämisen jälkeen – Uusi tosiseikka, joka oikeuttaa uudelleen tutkimisen ja menettelyn aloittamisen

(Muuhun henkilöstöön sovellettavien palvelussuhteen ehtojen 33 artikla)

Jos väliaikainen toimihenkilö vaatii työsopimusten tekemistä varten toimivaltaisen viranomaisen sellaisen päätöksen uudelleen tutkimista, jolla on hylätty kyseisen toimihenkilön ensimmäinen vaatimus työkyvyttömyyslautakunnan koolle kutsumisesta, kyseisen viranomaisen on tutkittava tämä päätös uudelleen jos uuden vaatimuksen tueksi on esitetty uusia ja olennaisia tosiseikkoja ja sen on hyväksyttävä tämä vaatimus, jos mainittujen tosiseikkojen valossa ja tämän viranomaisen hallussa olevien objektiivisten ja riidattomien seikkojen perusteella ei vastedes voida sulkea pois, että muuhun henkilöstöön sovellettavien palvelussuhteen ehtojen 33 artiklan aineelliset edellytykset täyttyvät.

Työsopimusten tekemistä varten toimivaltainen viranomainen on velvollinen suorittamaan tämän uudelleen tutkimisen paitsi tilanteessa, jossa asianomaisen väliaikaisen toimihenkilön terveydentila ei ole sama kuin se, joka oli tämän viranomaisen tiedossa kun se teki päätöksen, jota uudelleen tutkimista koskeva vaatimus koskee, tai tilanteessa, jossa kyseisen toimihenkilön työkyvyttömyys johtuu eri sairaudesta kuin siitä, joka tässä samassa päätöksessä todetaan ja otetaan huomioon. Ei nimittäin voida sulkea pois, että tietyt uudet seikat, vaikka niistä ei käy ilmi, että asianomaisen toimihenkilön terveydentila on muuttunut, voivat muuttaa olennaisesti siihen aiempaan päätökseen sovellettuja edellytyksiä, jolla kieltäydyttiin kutsumasta koolle työkyvyttömyyslautakuntaa, ja vaikka täten voidaan katsoa, että ne ovat uusia ja olennaisia tosiseikkoja, jotka edellyttävät, että kyseinen päätös tutkitaan uudelleen.

Tällainen tosiseikka on muun muassa se, että asianomaisen sairausloma on jatkunut huomattavan kauan sen jälkeen, kun hänen ensimmäinen vaatimuksensa työkyvyttömyyslautakunnan koolle kutsumisesta hylättiin, vaikka tämä uusi sairausloma oli myönnetty saman sairauden vuoksi kuin se, joka oli otettu huomioon ensimmäisen hakemuksen hylkäämisen yhteydessä. Vaikka voidaan pitää mahdollisena, että asianomainen toimielin voi todeta, että työkyvyttömyyslautakuntaa ei voida kutsua koolle sen perusteella, että väliaikainen toimihenkilö on poissa työstä sairauden vuoksi, kun kyseisellä toimielimellä on hallussaan objektiivisia ja riidattomia seikkoja, joista käy ilmi, että kyseinen toimihenkilö kykenee lähitulevaisuudessa toimimaan taas tehtävissään, tämän henkilön huomattavan pitkä poissaolo sairauden takia on kuitenkin kiistatta painava syy, joka voi saada aikaan epäilyn siitä, palaako hän tehtäviinsä, ja asettaa täten kyseenalaiseksi sen, oliko alkuperäinen kieltäytyminen hänen tapauksensa saattamisesta työkyvyttömyyslautakunnan käsiteltäväksi perusteltu.

(ks. 59 ja 63–66 kohta)